Հայկազ Երանոսյան

Հայկազ Լևոնի Երանոսյան (), հայ թատերագետ, արվեստաբան։ ՀՀ արվեստի վաստակավոր գործիչ (2010)։

Կենսագրություն 
Հայկազ Երանոսյանը ծնվել է 1923 թվականին, Ախուրյանի շրջանի Շիրակ գյուղում։ 1938 թվականից որպես սկսնակ դերասան աշխատել է Լենինականի թատրոնում։ 1941 թվականին ավարտել է Լենինականի № 51 դպրոցը, վեց ամիս սովորել է Թիֆլիսի հրետանային ուսումնարանում։ Մասնակցել է Երկրորդ համաշխարհային պատերազմին։ 1944-1949 թվականներին սովորել է Երևանի թատերական ինստիտուտի թատերագիտական բաժնում։ 1949-1951 թվականներին Հայաստանի արվեստի գործերի վարչությունում եղել է խաղացանկային բաժնի վարիչ, 1951-1953 թվականներին ղեկավարել է ժողովրդական ստեղծագործության հանրապետական տան աշխատանքները։ 1954-1970 թվականներին եղել է Երևանի Հովհաննես Թումանյանի անվան տիկնիկային, Երևանի պատանի հանդիսատեսի, Հակոբ Պարոնյանի անվան երաժշտական կոմեդիայի թատրոնների տնօրենը։ 1970-1980 թվականներին եղել է ՀՀ մշակույթի նախարարության «Կուլտուր-լուսավորական աշխատանք» ամսագրի գլխավոր խմբագիրը, 1980-1988 թվականներին՝ ՀԽՍՀ մշակույթի նախարարության գլխավոր խմբագիր։ 1988-2008 թվականներին եղել է Հայաստանի թատերական գործիչների միության Դերասանի տան տնօրենը, միաժամանակ՝ «Հայ թատրոնի պատմություն» է դասավանդել Երևանի թատրոնի և կինոյի պետական ինստիտուտում։ Հեղինակ է մենագրությունների, ավելի քան 100 թատերական հոդվածների, ուսումնասիրությունների, անվանի թատերական գործիչներին նվիրված գրքույկների։

Մենագրություններ 
 «Վարդան Աճեմյան», 1977
 «Ալեքսանդր Արաքսմանյանի դրամատուրգիան», 1981
 «Էջմիածնի ժողովրդական թատրոնը» (հայերեն, անգլերեն, ռուսերեն), 1985
 «Երվանդ Ղազանչյան», 1987
 «Ժենյա Ներսիսյան», 2009
 «Մեր պատանեկության թատրոնը» (2010, նվիրված Երևանի Պատանի հանդիսատեսի թատրոնի 80-ամյակին)
 «Սուրեն Սուրենյան», 2012
 «Մհեր Մկրտչյան», 2013

Պարգևներ 
 ՀՀ արվեստի վաստակավոր գործիչ, 2010 թ.
 ՀԹԳՄ «Արտավազդ» մրցանակ, 2013 թ.
 «Հայրենական Մեծ պատերազմի 1-ին աստիճանի շքանշան»
 «Կարմիր աստղի» շքանշան
 «Հայրենիքի պաշտպան» շքանշան

Ծանոթագրություններ 

Հայ թատերագետներ
Հայ արվեստաբաններ
ՀՀ արվեստի վաստակավոր գործիչներ
Շիրակ գյուղում ծնվածներ
Երևանի պետական գեղարվեստաթատերական ինստիտուտի շրջանավարտներ